**ELŐTERJESZTÉS**

**-a Képviselő-testület részére-**

**Tárgy: Térítési díj felülvizsgálat, rendelet módosítása**

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 146. §-a szerint a személyes gondoskodást nyújtó gyermekjóléti alapellátás keretében biztosított gyermekek napközbeni ellátásáért és gyermekek átmeneti gondozásáért, valamint a személyes gondoskodást nyújtó gyermekvédelmi szakellátás keretében biztosított utógondozói ellátásért, valamint a gyermekétkeztetésért térítési díjat kell fizetni.

A Gyvt. 147. § (1) bekezdése úgy rendelkezik, hogy a fenntartó jogszabályban meghatározottak szerint megállapítja az ellátások intézményi térítési díját, amely – a gyermekétkeztetés kivételével – a szolgáltatási önköltség és a központi költségvetésről szóló törvényben biztosított támogatás különbözete.

A Gyvt. 151.§ (3) bekezdése értelmében a gyermekétkeztetés intézményi térítési díjának alapja az élelmezés nyersanyag költségének egy ellátottra jutó napi összege.

A Gyvt. 147. § (3) bekezdése szerint a szolgáltatási önköltséget a tárgyévre tervezett adatok alapján a tárgyév április elsejéig kell megállapítani. A szolgáltatási önköltség év közben egy alkalommal korrigálható, ha azt a tárgyidőszaki folyamatok indokolják.

A Gyvt. 21/A. § (1) bekezdés b.) pontja szerint: a gyermekek és a tanulók számára az óvodai nevelési napokon, valamint az iskolai tanítási napokon az óvodában és a nem bentlakásos nevelési-oktatási intézményben a déli meleg főétkezést, valamint tízórai és uzsonna formájában két kisétkezést kell biztosítani.

A Gyvt. 21/A. § (2) bekezdése szerint: Intézményi gyermekétkeztetésben részesülhet az iskolában az a tanuló is, aki a napközit nem veszi igénybe. Az étkezések közül az ebéd külön is igényelhető.

A Gyvt. 21/A. § (3) bekezdése értelmében a települési önkormányzat biztosítja a gyermekétkeztetést az általa fenntartott bölcsődében, mini bölcsődében és óvodában, továbbá a közigazgatási területén a tankerületi központ, illetve a szakképzési centrum részeként működő nevelési-oktatási intézményben, illetve szakképző intézményben.

A Gyvt. 151. § (2f) bekezdése szerint, ha a települési önkormányzat biztosítja a gyermekétkeztetést, úgy az intézményi térítési díjat a települési önkormányzat állapítja meg.

A fent hivatkozott jogszabályhelyek alapján Győrtelek Község Önkormányzata Képviselő-testületének 2020. április 1-jéig kell megállapítania a szolgáltatási önköltséget.

Az intézményi térítési díjat a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet (Továbbiakban: Korm.rendelet) 5.§ (2) bekezdése értelmében kerekítve kell megállapítani.

A Gyvt. 15. § (1) értelmében 2016. január 1-jétől a gyermekétkeztetés a gyermekek védelmének rendszerében, a pénzbeli és természetbeni ellátások közé tartozik.

A Gyvt. 18.§ (1a) bekezdésének megfelelően a települési önkormányzat vagy a fenntartó az e törvényben meghatározott módon, természetbeni ellátásként biztosítja a gyermekétkeztetést.

A Gyvt. 21. § (1) bekezdése értelmében természetbeni ellátásként a gyermek életkorának megfelelő gyermekétkeztetést kell biztosítani a gyermeket gondozó szülő, törvényes képviselő vagy nevelésbe vett gyermek esetén a gyermek ellátását biztosító nevelőszülő, gyermekotthon vezetője, illetve az Szt. hatálya alá tartozó ápolást, gondozást nyújtó intézmény vezetője kérelmére a bölcsődében, mini bölcsődében, az óvodában, a nyári napközis otthonban, az általános és középiskolai kollégiumban, az itt szervezett externátusi ellátásban, az általános iskolai és – ha önkormányzati rendelet kivételével jogszabály másképpen nem rendelkezik – a középfokú iskolai menzai ellátás keretében.

A tényfelhasználások alapján az óvodai konyha élelmezésvezetője elvégezte az étkeztetési formákhoz kapcsolódó normaszámításokat. 2020. évre, óvodai étkezési forma esetében a norma csökkentését javasolta 4%-kal, az általános iskolai étkeztetés esetében a norma 21,17 % -kal történő emelését javasolja arra tekintettel, hogy a normák biztosítsák az egyes étkezési formákhoz kapcsolódó ellátást.

Fentiek alapján kérem a Tisztelt Képviselő-testületet a rendelet módosítás elfogadására, döntés meghozatalára.

**A rendelet elfogadásához minősített szótöbbség szükséges.**

**Györtelek, 2020. március 12.**

**Halmi József**

polgármester

**Előzetes hatásvizsgálat:**

**A jogalkotásról szóló** **2010. évi CXXX. Tv.** 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményről a testületet tájékoztatni kell.

Az IRM rendelet 17. § (2) bekezdése szerint a hatásvizsgálat során vizsgálni kell:

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

**A fentiek alapján rendelet tervezetének módosításáról - az előzetes hatásvizsgálata tükrében – az alábbi tájékoztatást adom:**

1. A módosítás és az új rendelet megalkotásának valamennyi jelentősnek ítélt hatása, különösen:

1.1. társadalmi, gazdasági, költségvetési hatása:

1.2. A módosításnak társadalmi, gazdasági hatásával annyiban számolhatunk, hogy a megemelt térítési díjak az érintettek számára többletfizetési terhet jelentenek majd. A rendelet-tervezet alapján az óvodai étkezési forma esetében a norma 4%-kal csökkenése, az általános iskolai étkeztetés esetében a norma 21,17 % -kal történő emelése egyben a gyermekétkeztetés intézményi térítési díjak változását is jelenti.

1.3. A rendelet módosításának költségvetési kihatása:

A tervezet az önkormányzat számára is többletterhet jelent, mivel a nyersanyagnorma emelkedése az önkormányzat által fizetendő összeget is növeli.

2. A módosításnak környezeti és egészségügyi következményei:

A környezeti és egészségügyi következmény jelen módosítással és rendeletalkotással érintett tárgyban nem realizálható.

3. Az adminisztratív terheket befolyásoló hatása:

A módosítás éves szinten nem jelent többletfeladatot az önkormányzati ügyintézés előkészítő folyamatában.

4. A jogszabály megalkotásának szükségessége, a jogalkotás elmaradásának várható következményei: A szolgáltató javaslatot tett a nyersanyagnorma emelésére.

Az Gyvt.-ben lévő felhatalmazása alapján az önkormányzatnak rendeletalkotási kötelezettsége van a gyermekvédelmi személyes gondoskodást nyújtó ellátások térítési díjai vonatkozásában.

Amennyiben a nyersanyagnorma nem kerül emelésre, úgy a szolgáltatásban minőségromlás következhet be.

5. A jogszabály alkalmazásához szükséges személyi, szervezeti, tárgyi és pénzügyi feltételek:

A meglévő állományi létszámban a személyi, szervezeti, tárgyi feltételek adottak. A pénzügyi feltételek rendelkezésre állnak.

Győrtelek, 2020. március 12.

Dr. Sipos Éva Halmi József

jegyző polgármester

**INDOKOLÁS**

**a gyermekvédelem helyi rendszeréről szóló 12/2012. (V.31.) önkormányzati rendeletének módosításához**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) ***29. §****(1) A fenntartó önkormányzat a személyes gondoskodást nyújtó ellátások (a továbbiakban: személyes gondoskodás) formáiról, azok igénybevételéről, valamint a fizetendő térítési díjról rendeletet alkot. (2) Ha törvény másként nem rendelkezik, a fenntartó önkormányzat rendeletben szabályozza* *a) az önkormányzat által biztosított személyes gondoskodás formáit, b) az önkormányzat által biztosított ellátás igénybevételére irányuló kérelem benyújtásának módját és a kérelem elbírálásának szempontjait, c) az intézményvezető hatáskörében - külön eljárás nélkül - biztosítható ellátásokat, d) az ellátás megszűnésének eseteit és módjait,* ***e) a fizetendő térítési díjak mértékét, csökkentésének és elengedésének eseteit, módjait.*** *(3) Ha önkormányzati társulás gyermekjóléti, gyermekvédelmi ellátást nyújt, akkor a társulási megállapodásban megjelölt székhely szerinti vagy az erre kijelölt települési önkormányzat - a társulási megállapodásban meghatározottak szerint - a nyújtott ellátásokról, azok igénybevételéről és a fizetendő térítési díjakról rendeletet alkot.* A Gyvt. 147. § (1) bekezdése szerint a fenntartó jogszabályban meghatározottak szerint megállapítja a személyes gondoskodást nyújtó gyermekjóléti alapellátás keretében biztosított gyermekek napközbeni ellátásának és gyermekek átmeneti gondozásának, személyes gondoskodást nyújtó gyermekvédelmi szakellátás keretében biztosított utógondozói ellátásért valamint a gyermekétkeztetés intézményi térítési díját, amely - a gyermekétkeztetés kivételével - a szolgáltatási önköltség és a központi költségvetésről szóló törvényben biztosított támogatás különbözete. A Gyv 147.§ **(3) bekezdése kimondja, hogy a szolgáltatási önköltséget a tárgyévre tervezett adatok alapján a tárgyév április elsejéig kell megállapítani.**

**Felülvizsgálatra kerültek az intézményi nyersanyagköltségek, az élelmezésvezető az előző évi tényleges nyersanyag költség és a fenti jogszabály előírásainak figyelembevételével a nyersanyagköltség, és térítési díj módosítására tett javaslatot. A Gyvt. 146. §**(1) bekezdése értelmében, ha e törvény másként nem rendelkezik, a gyermekétkeztetésért térítési díjat kell fizetni.

**1 . §-hoz:** Az alaprendelet 1§-t módosítja az előterjesztés, és az indokolás általános része szerinti, a felülvizsgálat alapján javasolt összegben meghatározott díjakkal.

**2.§-hoz:** Az alaprendelet 7. § (1) bekezdését módosítja az előterjesztés, és az indokolás általános része szerinti.

**3. §-hoz:** Az alaprendelet 9.§-t módosítja az előterjesztés, és az indokolás általános része szerinti, a felülvizsgálat alapján javasolt összegben meghatározott díjakkal.

**4.§-hoz:** Az alaprendelet bevezető rendelkezését módosítja.

**5-6. §-hoz:** Hatályba léptető, és hatályon kívül helyező rendelkezéseket tartalmaz.

Györtelek, 2020. március 12.

dr. Sipos Éva Halmi József

jegyző polgármester

**Győrtelek Község Önkormányzata Képviselő-testületének**

**hatáskörében eljáró Polgármestere**

**./2020 (IV…) önkormányzati rendelete**

**a gyermekvédelem helyi rendszeréről szóló 12/2012. (V.31.) önkormányzati rendelete módosításáról**

Györtelek Község Polgármestere az Önkormányzat Képviselő-testülete hatáskörében eljárva az Alaptörvény 32. cikk (1) bekezdés a) pontjában, 33. cikk (1) bekezdésében, Magyarország helyi önkormányzatairól szóló 2011.évi CLXXXIX. törvény 13.§ (1) bekezdés 6. és 8. pontjában, 23.§ (5) bekezdés 11. pontjában meghatárzott feldatakörében, valamint a szociális igazgatásról és szociális ellátásokról szóló 1993.évi III. törvény 92.§ (1) bekezdés b) pontjában, 1.§ (2) bekezdésében, 10. § (1) bekezdésében, 26. §-ában, 32. § (3) bekezdésében, a gyermekek védelméről és a gyámügyi igazgatásról szóló 1997. évi XXXI. törvény 18.§ (2) bekezdésében, a 21/A.§-ában, a 29. (1)- (3) bekezdésében, valamint a 131. § (1) bekezdésében , a 147§-ban, a 151.§-ban  kapott felhatalmazás alapján, Fülpösdaróc Község Önkormányzat Képviselő-testületének, Ököritófülpös Nagyközség Önkormányzat Képviselő-testületének, valamint Rápolt Község Önkormányzat Képviselő-testületének hozzájárulásával, az önkormányzatok polgármesterei véleményének figyelembevételével, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében döntéshozatalt biztosító jogkörében eljárva következőket  rendeli el:

**1.§** A  gyermekvédelem helyi rendszeréről szóló 12/2012. (V.31.) önkormányzati rendelet 1.§ (1) bekezdése helyébe a következő rendelkezés lép:

*„1. § (1) A rendelet hatálya kiterjed a Győrtelek község területén- a 6. § a) bekezdés és a 7.§ tekintetében Györtelek, Ökörítófülpös, Fülpösdaróc és Rápolt települések területén- tartózkodó*

*a) magyar állampolgárságú,*

*b) letelepedési vagy bevándorlási engedéllyel rendelkező,*

*c) magyar hatóságok által menekültként elismert gyermekekre és fiatal felnőttekre,*

*valamint szüleikre.”*

**2.§** A  gyermekvédelem helyi rendszeréről szóló 12/2012. (V.31.) önkormányzati rendelet 7.§ (1) bekezdése helyébe a következő rendelkezés lép:

# *„7. § (1) A gyermekjóléti szolgáltatást az önkormányzat Ökörítófülpös, Fülpösdaróc és Rápolt települések önkormányzataival kötött társulási megállapodás alapján közösen foglalkoztatott családgondozóval biztosítja.”*

**3.§** A  gyermekvédelem helyi rendszeréről szóló 12/2012. (V.31.) önkormányzati rendelet 9.§ (1)-(2) bekezdései helyébe a következő rendelkezések lépnek:

*„Térítési díj”*

*„9. § (1) Az óvodai ellátás, illetve az iskolai napközis foglalkozás keretében biztosított ellátások közül az étkeztetésért kell térítési díjat fizetni.*

*(2) Az intézményi térítési díj mértéke:*

|  |  |
| --- | --- |
| *a) Óvoda napi háromszori étkezés esetén* | *370,-Ft* |
| *aa) Óvodai tízórai* | *75,-Ft* |
| *ab) Óvodai ebéd* | *225,-FT* |
| *ac) Óvoda uzsonna* | *70,-Ft* |
|  |  |
| *b) Általános iskolai napi háromszori étkezés esetén* | *515,-Ft* |
| *ba)  Általános iskolai tízórai* | *95,-Ft* |
| *bb) Általános iskolai ebéd* | *335,-Ft* |
| *bc) Általános iskolai uzsonna* | *85,-Ft”* |
|  |  |
| *c) Szünidei étkeztetés(ebéd)* |  |
| *ca) Bölcsődés korú* | *200,-Ft* |
| *cb) Óvodás korú* | *225,-Ft* |
| *cc) Általános iskolás korú* | *335,-Ft* |
| *cd) Középiskolás korú* | *470,-Ft* |

**4.§** A rendelet bevezető rendelkezése helyébe a következő rendelkezés lép:

*„Györtelek Község Önkormányzat Képviselő-testülete az Alaptörvény 32. cikk (1) bekezdés a) pontjában, 33. cikk (1) bekezdésében, Magyarország helyi önkormányzatairól szóló 2011.évi CLXXXIX. törvény 13.§ (1) bekezdés 6. és 8. pontjában, 23.§ (5) bekezdés 11. pontjában meghatárzott feldatakörében, valamint a szociális igazgatásról és szociális ellátásokról szóló 1993.évi III. törvény 92.§ (1) bekezdés b) pontjában, 1.§ (2) bekezdésében, 10. § (1) bekezdésében, 26. §-ában, 32. § (3) bekezdésében, a gyermekek védelméről és a gyámügyi igazgatásról szóló 1997. évi XXXI. törvény 18.§ (2) bekezdésében, a 21/A.§-ában, a 29. (1)- (3) bekezdésében, valamint a 131. § (1) bekezdésében , a 147§-ban, a 151.§-ban  kapott felhatalmazás alapján, Fülpösdaróc Község Önkormányzat Képviselő-testületének, Ököritófülpös Nagyközség Önkormányzat Képviselő-testületének, valamint Rápolt Község Önkormányzat Képviselő-testületének hozzájárulásával a következőket rendeli el:„*

**5. §** A rendelet 2020. május …. napján lép hatályba, 2020.május …. napjával alkalmazandóak a rendeletben foglaltak.

**6. §** A rendelet a hatályba lépését követő első napon hatályát veszti.

Györtelek ,2020. április ...

dr. Sipos Éva                                     Halmi József

jegyző                                           polgármester